Grčka tijela najavila su i da namjeravaju preispitati sporazum s europskim partnerima iz lipnja 2018. u pogledu godišnjih ciljeva primarnog suficita od 3,5 % BDP-a do 2022. Povezano s time, tijela razmatraju prijenos dijela gotovinskih rezervi nastalih zbog iznimno uspješnih fiskalnih rezultata od 2016. do 2018. na založni račun. Bilo koji prijedlog kojim se mijenja sporazum s europskim partnerima iz lipnja 2018. trebalo bi raspraviti na sastanku Euroskupine u kontekstu ažurirane analize održivosti duga.

U svojem Programu stabilnosti grčka tijela najavila su da ne namjeravaju provesti doneseni paket mjera o poreznom odbitku na dohodak koji je trebao stupiti na snagu u siječnju 2020. To znači da neće doći do provedbe mjera kojima se proširuje porezna osnovica i stvara fiskalni prostor u iznosu od 1 % BDP-a za reforme poreznog sustava kojima se potiče rast.

Situacija na tržištu rada i dalje se poboljšava, iako se nezaposlenost prestala smanjivati u listopadu 2018. dosegnuvši razinu od 18,6 % te se zadržala oko te razine do veljače 2019. Zaposlenost je u veljači još uvijek pokazivala rast od 2,4 % na godišnjoj razini, no to je posljedica prethodnih povećanja zaposlenosti, a ne novih poboljšanja. Planira se detaljno praćenje radi procjene učinka nedavnog povećanja minimalne plaće i ukidanja plaće manje od minimalne na tempo oporavka tržišta rada. Očekuje se da će inflacija ostati slaba tijekom 2019. te da će se povećati tek nakon 2020., nakon smanjenja proizvodnog jaza.

Pojačani nadzor pruža sveobuhvatan okvir za praćenje gospodarskih kretanja i provedbu politika koje su potrebne da se zajamči održiv gospodarski oporavak. Tim je postupkom predviđena redovita procjena nedavnog gospodarskog i financijskog razvoja događaja u Grčkoj te praćenje uvjeta financiranja državnog duga i ažuriranje analize održivosti duga. Pojačani nadzor ujedno je osnova za procjenu opće obveze prema Euroskupini koju je Grčka preuzela 22. lipnja 2018. radi nastavka i dovršetka reformi donesenih u okviru Europskog stabilizacijskog mehanizma i zaštite ciljeva važnih reformi koje su donesene u okviru programa financijske pomoći. Grčka je te obveze potvrdila u izjavi Euroskupine od 5. travnja 2019( ). U tom je kontekstu pojačani nadzor temelj za praćenje provedbe posebnih obveza za dovršetak ključnih strukturnih reformi započetih u okviru programa u šest ključnih područja uz dogovorene rokove do sredine 2022., i to: i. fiskalne i fiskalno-strukturne politike, ii. socijalna skrb, iii. financijska stabilnost, iv. tržišta rada i roba, v. privatizacija i vi. modernizacija javne uprave ( ). Za petnaest posebnih obveza čiji napredak je ocijenjen u ovom izvješću rok je sredina 2019.

Stanje u financijskom sektoru i dalje predstavlja izazov; promjene se provode vrlo sporo, a značajne ranjivosti su još uvijek prisutne. Pozitivno je to što se stanje likvidnosti grčkih banaka dodatno poboljšalo. Grčke banke i dalje se prvenstveno oslanjaju na svoj unutarnji kapacitet za stvaranje kapitala, koji je dodatno oslabljen zbog njihove niske profitabilnosti koja je posljedica loše kvalitete njihove imovine. Iako je pozicija kapitala bankarskog sustava uglavnom zadovoljavajuća, u 2018. se neznatno pogoršala u kontekstu niske profitabilnosti i loše kvalitete imovine, a odgođeni porezni odbitci i dalje čine velik dio osnovnog kapitala. Razina loših kredita postupno se smanjuje, ali je i dalje visoka: krajem 2018. iznosila je 81,8 milijardi EUR u usporedbi s najvišim iznosom od 107,2 milijarde EUR u ožujku 2016. To znači da je udio loših kredita iznosio 45,4 %, što je 1,8 postotnih bodova manje u odnosu na prethodnu godinu. Unatoč dosad ostvarenom napretku potrebno je uložiti dodatne velike napore kako bi se postiglo brže smanjenje loših kredita.

Program za prihode u okviru socijalne solidarnosti ulazi u fazu zrelosti. Tijekom prva četiri mjeseca 2019. programom je obuhvaćeno oko 270 000 kućanstava (oko 500 000 osoba), s godišnjim rashodom od oko 680 milijuna EUR. To je nešto niže u odnosu na prošlu godinu, što vjerojatno odražava kombinaciju učinkovitijeg nadzora i provjera prihvatljivosti i općenito poboljšanje gospodarske i socijalne situacije. U međuvremenu napreduje provedba drugog i trećeg stupa prihoda u okviru socijalne solidarnosti (posebna obveza do kraja 2019.). Što se tiče drugog stupa (socijalna uključenost), uz potporu Europskog socijalnog fonda uspostavljena je mreža društvenih centara diljem zemlje, čime se širi koordinirano pružanje usluga socijalne skrbi na lokalnoj razini. Za treći stup (uključivanje na tržište rada) tijela prelaze na sustavniji pristup oblikovanja i upravljanja aktivnim politikama tržišta rada, što se trenutačno ispituje u okviru pilot-projekta.

Tempo povrata prekomjernih sredstava u području zdravstvene skrbi nedavno je ubrzan, a trenutačno je u tijeku povrat prekomjernih sredstava za 2018. (posebna obveza do sredine 2019.). Dovršena je oko trećina povrata prekomjernih sredstava za farmaceutske proizvode i lijekove propisane izvanbolničkim pacijentima koji se prodaju u ljekarnama povezanima s nacionalnim fondom za zdravstveno osiguranje, dok za privatno pružene usluge iznos za 2018. još nije utvrđen. Još uvijek postoji niz neriješenih povrata prekomjernih sredstava iz prethodnih godina. Unatoč poboljšanjima u prikupljanju, novi povrati prekomjernih sredstava nastaju velikom brzinom i njihov broj raste do razina koje bi uskoro mogle postati neodržive. To naglašava potrebu za trajnijim naporima za provedbu strukturnih mjera osmišljenih kako bi se ograničila potražnja potaknuta ponudom. U tom kontekstu neke nedavne mjere, uključujući promjene mehanizma izmjene cijena farmaceutskih proizvoda, idu u pogrešnom smjeru i mogu pogoršati raspodjelu opterećenja između javnog sektora i privatnih poduzeća.

Kad je riječ o ostalim reformama upravljanja javnim financijama, tijela nastavljaju s provedbom jedinstvenog račun riznice Grčke središnje banke i uspostavom jedinstvenog računskog plana. U prvim mjesecima 2019. ostvaren je određeni napredak povezan s jedinstvenim računom riznice iako još nisu poduzete najvažnije mjere. Važan međukorak bio je uvođenje jedinstvenog računskog plana za državni proračun za 2019. te će se tijela na to morati nadovezati kako bi se do 2023. osigurala potpuna provedba jedinstvenog računskog plana.

Dogovoreni su daljnji koraci za ukidanje ex ante revizija koje Grčki revizorski sud provodi za subjekte izvan središnje države. Grčka tijela su izmijenila odgovarajuće zakonodavstvo kako bi se osiguralo da bolnice i agencija za socijalne naknade više ne podliježu ex ante revizijama, dok će se ukidanje za preostale izvanproračunske fondove i općine provesti krajem srpnja 2019. s obzirom na probleme s kapacitetom. Grčka tijela obvezala su se da će provesti niz posebnih dodatnih mjera kako bi se osiguralo neometano ukidanje ex ante revizija, što bi Grčku približilo međunarodnoj praksi. Grčka tijela morat će se pridržavati cijelog plana za podmirenje nepodmirenih dospjelih obveza i provesti dodatne aktivnosti usmjerene na strukturne izvore nepodmirenih dospjelih obveza.

Napredak u pogledu podmirenjem nepodmirenih dospjelih obveza i dalje je razočaravajuć. Grčka tijela obvezala su se da će poravnati nepodmirene dospjele obveze, izbjeći nagomilavanje novih (kontinuirano djelovanje) i dovršiti provedbu reformi koje je utvrdio Grčki revizorski sud do sredine 2019. Iako se neto stanje nepodmirenih dospjelih obveza smanjilo od završetka programa, brzina smanjenja se znatno usporila, a u nekim sektorima i dalje nastaju nove nepodmirene dospjele obveze. Neto stanje nepodmirenih dospjelih obveza krajem ožujka 2019. iznosilo je 1,4 milijardi EUR te iako je 0,3 milijardi EUR manje nego krajem programa (kolovoz 2018.), na istoj je razini kao na kraju prosinca 2018. Od ukupno 7 milijardi EUR isplaćenih za podmirenje nepodmirenih dospjelih obveza za vrijeme trajanja programa, 0,1 milijarda EUR ostala je neiskorištena do kraja travnja 2019.

·Nakon donošenja primarnog i sekundarnog zakonodavstva o uspostavi novog sustava zaštite prihvatljivih primarnih boravišta za potporu restrukturiranju loših kredita, u tijeku je tehnički rad na elektroničkoj platformi. Zbog složenosti postupka početni vremenski okvir je revidiran, a planira se da će platforma postati operativna do kraja srpnja 2019. To ne bi trebalo utjecati na predviđeni datum prestanaka rada krajem 2019., međutim moglo bi negativno utjecati na izvršenje u drugom i trećem tromjesečju 2019. Grčka tijela uskoro namjeravaju Komisiji podnijeti službeni zahtjev za potrebnu državnu potporu za zaštitni okvir. Važno neriješeno pitanje u pogledu učinkovitosti novog okvira u kontekstu sanacije loših kredita jest donošenje produljenja poreznog tretmana otpisa koji je istekao krajem 2018., koje bi trebalo pravovremeno provesti.

·Postupno rješavanje neriješenih predmeta u kontekstu stečajnog okvira za kućanstva znatno kasni. U tijeku je prikupljanje i obrada podataka o rješavanju neriješenih sudskih predmeta u kontekstu okvira za stečaj kućanstava; zaključenje tog postupka trebalo bi tijelima omogućiti izradu revidiranog akcijskog plana do kraja lipnja 2019., dok bi kasnije te godine u plan trebalo uključiti učinak novog mehanizma za zaštitu primarnih boravišta. Preliminarni podaci upućuju na povećanje broja predmeta u prvom tromjesečju 2019., dok su tijela u svojim okvirnim smjernicama predvidjela smanjenje. Stoga je važno povećati kapacitet za obradu kako bi se omogućilo potpuno rješavanja neriješenih predmeta do 2021.

Važno je ocijeniti stvaran učinak reformi tržišta roba donesenih posljednjih godina kako bi ih se prema potrebi moglo prilagoditi i ojačati njihovu provedbu. Iz procjene učinka reformi u području ljekarni, lijekova koji se kupuju bez recepta i rada trgovina na malo nedjeljom, koju je proveo Centar za planiranje i ekonomska istraživanja, vidljivo je da su reforme već imale pozitivan učinak na tržišno natjecanje i otvaranje radnih mjesta. Centar za planiranje i ekonomska istraživanja dostavit će ažuriranu procjenu učinka tih reformi u rujnu 2019. te će provesti procjenu učinka prethodnih reformi koje su se odnosile na inženjere (uključujući javne inženjere), odvjetnike i privatne klinike.

U posljednjih je nekoliko mjeseci katastarski projekt dodatno napredovao. Komisija je odlučila sufinancirati posljednji skup ugovora sredstvima iz strukturnih fondova (približno 84 milijuna EUR), a dostupna je i tehnička potpora (). Aktualni krug upisa imovine teče zadovoljavajuće, a tome pridonosi uvođenje elektroničke platforme i velik broj katastarskih ureda koji djeluju u cijeloj Grčkoj. Međutim, napredak u uspostavi budućeg institucionalnog okvira za katastar neujednačen je i vlada se obvezala da će ojačati tim koji provodi prelazak na novu agenciju za katastar i izraditi detaljan plan integracije ureda za upis hipoteka kako bi se ispunili rokovi utvrđeni prema savjetu Svjetske banke.

Očekuje se da će izrada karata šuma (obveza do sredine 2019.) biti dovršena na vrijeme. Do svibnja 2019. karte šuma za 55 % područja učitane su radi savjetovanja, a od toga su karte za 41 % područja već su potvrđene. Očekuje se da će do srpnja 2019. karte za 98 % područja biti dovršene. Izrada preostalih 2 % karata šuma ugovorena je u svibnju 2019., a dovršit će se do veljače 2020. U nedavnoj odluci Državnog vijeća postavljena su pitanja o privremenom isključenju „koncentracija zgrada” iz karata šuma. Grčka tijela namjeravaju brzo donijeti propise kojima bi uklonila zabrinutost Državnog vijeća i izbjegla utjecaj na pravovremeno dovršenje karata šuma.

Napredak u provedbi reformi tržišta energije tijekom posljednjih nekoliko mjeseci znatno je sporiji. Ponovno je pokrenut postupak prodaje elektrana na lignit društva PPC (odgođena posebna obveza do kraja 2018.) jer do isteka prvog roka nije primljena nijedna ponuda. Utvrđen je novi rok do kraja lipnja 2019., a trebao bi obuhvaćati i stručno mišljenje o pravednosti ponuda. Nakon savjetovanja s Ministarstvom energetike i okoliša PPC je donio jednoglasnu odluku o produljenju roka za taj postupak do 15. srpnja i zato transakcija neće biti izvršena u dogovorenom roku. Iako je Grčka poduzela neke početne korake prema uvođenju ciljnog modela tržišta električne energije (posebna obveza do sredine 2019.), u ovom trenutku očito je da se tržište za dan unaprijed, unutardnevno tržište i tržište uravnoteženja neće pokrenuti do 2020., što čini dodatno kašnjenje u odnosu na početni rok koji je utvrđen za travanj 2019. Ta će kašnjenja imati popratni učinak na povezivanje Grčke sa susjednim tržištima Italije i Bugarske. U međuvremenu se dražba električne energije NOME nastavila u skladu s dodijeljenim količinama, a zbog kašnjenja u prodaji elektrana na lignit planirani korektivni mehanizam nije pokrenut. Pozitivno je da se tržišni udio PPC-a polako smanjivao i u ožujku 2019. dosegao 77 % u odnosu na 80 % u vrijeme posljednjeg izvješća o pojačanom nadzoru, ali još nije ispunjen prvotni cilj programa prema kojem do 2020. udio PPC-a na tržištu treba biti manji od 50 % . Iz nedavno objavljenih financijskih rezultata PPC-a za 2018. vidljivo je znatno smanjenje profitabilnosti i pogoršanje problema novčanog toka, što zahtijeva odlučne mjere za rješavanje strukturnih pitanja, među ostalim politiku određivanja cijena i naplatu dugova. S druge strane, reforme na tržištu plina općenito su dobro napredovale pa je tako dovršena prodaja operatora prijenosnog sustava za transport plina (DESFA) i podjela poduzeća za opskrbu plinom (DEPA) na prodajni i infrastrukturni dio radi pripreme dogovorenih transakcija privatizacije u skladu sa zahtjevima o razdvajanju. Račun namijenjen izvorima obnovljive energije i dalje je u suficitu, ali problemi s novčanim tokom još utječu na proizvođače energije iz obnovljivih izvora.

Grčko društvo za imovinu i udjele (HCAP) i privatizacija

Grčka se u lipnju 2018. obvezala europskim partnerima da će nastaviti i dovršiti važan rad HCAP-a, koji u okviru jedinstvene institucionalne strukture okuplja znatan portfelj imovine i udjela u javnim poduzećima. U izjavi Euroskupine iz lipnja 2018. predviđa se kontinuirana provedba strateškog plana HCAP-a. Osim toga grčka tijela obvezala su se da će do sredine 2019. dovršiti preispitivanje i, prema potrebi, zamjenu svih članove upravnih odbora u državnom vlasništvu. Provedba strateškog plana nastavila se prema planu, a preispitivanje odborâ dobro napreduje. Do sada je HCAP imenovao 39 članova odbora (izvršnih i savjetodavnih) u svojim izravnim i drugim društvima kćerima. Međutim, kako bi se osigurala dugotrajna učinkovitost procesa potrebne su stimulativne naknade za profesionalne članove odbora.

Postignut je napredak i u poboljšanju korporativnog upravljanja u poduzećima u državnom vlasništvu koja su dio HCAP-a. Pokrenut je koordinacijski mehanizam kojim se uređuje interakcija između grčkih tijela i HCAP-a kada je riječ o mandatu i ciljevima poduzeća u državnom vlasništvu u okviru HCAP-a te je on za prva četiri poduzeća u državnom vlasništvu u naprednoj fazi. Međutim, čini se da se nedavni propisi i mjere u nekim sektorima (npr. regionalne zračne luke) preklapaju s funkcijom koordinacijskog mehanizma ili utječu na prava HCAP-a u pogledu određene imovine koja mu je prenesena, što bi trebalo ispraviti i spriječiti.

Provedba plana za razvoj imovine ključna je za poticanje privatnih ulaganja, povećanje učinkovitosti i financiranje države. Grčka tijela su u lipnju 2018. preuzela posebnu obvezu prema partnerima u Euroskupini da će provesti plan za razvoj imovine, koji će se ažurirati svakih šest mjeseci, i u tom kontekstu dovršiti transakcije povezane s društvom Hellenic Petroleum (HELPE) i marinom Alimos do sredine 2019. Daljnje obveze preuzete su do kraja 2019. i kasnije. Osim toga, transakcija povezana s društvom Hellinikon (razvoj lokacije bivše međunarodne zračne luke u Ateni, posebna obveza do kraja 2018.) još nije dovršena iako dobro napreduje uzimajući u obzir složenost projekta. Kada je riječ o društvu Hellinikon, grčka tijela nastavila su raditi na ispunjenju uvjeta potrebnih za prijenos dionica željenom ulagaču. Ako grčka tijela nastave ulagati velike napore, u nadolazećim mjesecima moglo bi doći do financijskog zaključenja transakcije.

Transakcije iz plana za razvoj imovine koje treba izvršiti u 2019. (posebne obveze do sredine i kraja 2019.) kasne i napredak u manjim transakcijama neutralizira se kašnjenjima u drugima. Trenutačno stanje može se sažeti kako slijedi:

·marina Alimos: najbolji ponuditelj odabran je u okviru e-dražbe iz travnja 2019., napredak je zadovoljavajući, iako se ne očekuje financijsko zaključenje transakcije prije četvrtog tromjesečja 2019.

·transakcija povezana s društvom Hellenic Petroleum (HELPE) kasni jer za zajedničku prodaju nisu dostavljene obvezujuće ponude. Postignut je dogovor s grčkim tijelima pa je tako Fond za razvoj imovine Helenske Republike (TAIPED) dobio tehnički mandat za istraživanje svih raspoloživih mogućnosti za zaključenje transakcije.

·prodaja 30 % udjela Međunarodne zračne luke Atena (AIA): postupak je i dalje u zastoju zbog neslaganja između grčkih tijela i društva AviAlliance, dioničara s udjelom od 40 % u AIA-u, oko prava korporativnog upravljanja nakon prodaje povezanih sa 30 % udjela. Grčka tijela obvezala su se da će taj problem hitno riješiti da bi se do kraja lipnja 2019. mogao pokrenuti postupak nadmetanja za prodaju 30 % AIA-a.

·DEPA – javno poduzeće za opskrbu plinom : očekuje se da će poziv na iskaz interesa za prodaju 50 % plus jednu dionicu udjela u prodajnom dijelu DEPA-e biti objavljen u nadolazećim tjednima i trebao bi biti u skladu s dogovorom između nadležnih tijela i europskih institucija.

·transakcija povezana s autocestom Egnatia odosi se na dodjelu dugoročne koncesije za rad i održavanje autoceste i njezine tri vertikalne osi. U siječnju 2019. grčka tijela dogovorila su se o nizu mjera za uklanjanje učestalih prepreka koncesiji. Većina dogovorenih mjera koje su se dosad trebale provesti provedene su u skladu s tehničkom izvedivosti. Izuzetno je važno da grčka tijela dovrše sve preostale mjere potrebne da bi se omogućilo podnošenje obvezujućih ponuda.

·regionalne luke: postoji velik interes ulagača za obavljanje posebnih i/ili kombiniranih lučkih djelatnosti/usluga u okviru sporazuma o potkoncesiji u lukama Alexandroupolis, Kavala (posebne obveze za kraj 2019.), Igoumenitsa i Kerkyra (posebne obveze za sredinu 2021.). Međutim, za poziv na iskaz interesa za dvije luke potrebna je prethodna zajednička ministarska odluka koja će obuhvaćati posebne djelatnosti za koje je potrebna potkoncesija i naknade koje se na temelju potkoncesije isplaćuju relevantnim lučkim upravama.

Javna uprava i pravosuđe

Ispunjenje specifičnih obveza do sredine 2019. u području reforme javnog sektora općenito napreduje. Kada je riječ o pripremi neovisne procjene odgođenog postupka odabira administrativnih tajnika, grčka tijela zatražila su tehničku podršku Komisije i očekuje se da će završna procjena biti dovršena do lipnja 2019., uz daljnje mjere koje treba poduzeti do rujna 2019. Istodobno imenovanje administrativnih tajnika i dalje teče vrlo sporo. Završen je postupak odabira svih 90 glavnih direktora i jedna trećina direktora već je imenovana (ostatak imenovanja očekuje se do kraja srpnja), a zapošljavanje voditelja odjela trebalo bi započeti do kraja lipnja i završiti do listopada. U tijeku je treći ciklus mobilnosti započet u kolovozu 2018. Iako postupak kasni i potrebno je ukloniti određene prepreke, postupno povećanje broja subjekata i prijava za svaki ciklus dobar je znak da je javni sektor prihvatio tu reformu javne uprave. Očekuje se da će ciklus procjene uspješnosti za 2018. biti dovršen na vrijeme.

Uspostava integriranog sustava upravljanja ljudskim resursima stalno napreduje i on bi trebao biti dovršen do kraja 2019. Konkretno, 745 tijela države (otprilike polovina ukupnog broja) dovršilo je svoj digitalni organigram i izradilo približno 135 000 opisa radnih mjesta (tj. približno 70 % svih radnih mjesta). Glavni elementi integriranog sustava upravljanja ljudskim resursima temeljit će se na rezultatima tog postupka.

Napredak u racionalizaciji postojećeg sustava klasifikacije radnih mjesta radi usklađivanja s funkcijama iz generičkog opisa poslova ograničen je. Iako je prvi sastanak međuministarske radne skupine održan u svibnju bio dobar prvi korak, grčka tijela trebala bi ubrzati provedbu svojeg plana djelovanja i pritom u potpunosti iskoristiti osiguranu tehničku potporu.